รัฐบาลจัดทำงบประมาณรายจ่ายประจำปี 2565 อย่างเหมาะสมและสอดคล้องกับสถานการณ์
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า คณะรัฐมนตรีเห็นชอบร่างพระราชบัญญัติงบประมาณรายจ่ายประจำปีงบประมาณ พ.ศ. 2565 เพื่อนำเสนอสภาผู้แทนราษฎรต่อไป โดยกำหนดวงเงินงบประมาณรายจ่าย จำนวน 3,100,000 ล้านบาท ลดลงจากปีงบประมาณ พ.ศ. 2564 จำนวน 185,962.5 ล้านบาท หรือร้อยละ 5.66 โดยมีประมาณการรายได้สุทธิ จำนวน 2,400,000 ล้านบาท และกำหนดวงเงินเพื่อชดเชยการขาดดุลงบประมาณ จำนวน 700,000 ล้านบาท ซึ่งการขาดดุลงบประมาณจำนวนดังกล่าวยังอยู่ในกรอบสัดส่วนที่กฎหมายกำหนด นอกจากนี้ กรณีงบประมาณรายจ่ายลงทุนมีจํานวนน้อยกว่าวงเงินส่วนที่ขาดดุลของงบประมาณที่กําหนดไว้ ได้มีมาตรการกระตุ้นเศรษฐกิจและรองรับสถานการณ์โควิด-19 ด้วยการเพิ่มแหล่งเงินลงทุนของประเทศในช่องทางอื่น ได้แก่ การให้เอกชนร่วมลงทุนในกิจการของรัฐ (PPP) / การลงทุนของหน่วยงานในกองทุนรวมโครงสร้างพื้นฐานเพื่ออนาคตประเทศไทย (THAILAND FUTURE FUND) และการใช้เงินกู้เพื่อพัฒนาเศรษฐกิจและสังคมส่วนกรณีที่สื่อสังคมออนไลน์ตั้งข้อสังเกตการจัดสรรงบให้กับหน่วยงานที่เกี่ยวข้องกับการแก้ปัญหาโควิด-19 ได้รับงบประมาณน้อยกว่ากระทรวงกลาโหมนั้น หน่วยงานที่เกี่ยวข้องได้ชี้แจง ข้อเท็จจริงแล้วว่าการจัดสรรงบประมาณมีความเหมาะสมและสอดคล้องกับสถานการณ์ ซึ่งบางส่วนจะนำไปใช้ในการบริหารจัดการสถานการณ์โควิด-19 ด้วย ส่วนสาเหตุที่งบประมาณของบางกระทรวงมีจำนวนมากนั้น เนื่องจากเป็นรายจ่ายประจำที่เกี่ยวข้องกับบุคลากรของกระทรวง เช่น กระทรวงศึกษาธิการที่มีบุคลากรครูทั่วประเทศ และกองทัพที่มีกำลังพลจำนวนมาก ส่วนงบรายจ่ายอื่นๆ จะเป็นไปตามสถานการณ์ เช่น กระทรวงสาธารณสุข จะต้องมีงบในการจัดซื้ออุปกรณ์ทางการแพทย์และการจัดหาวัคซีนโควิด-19 โฆษกประจำสำนักนายกรัฐมนตรี กล่าวด้วยว่า นายกรัฐมนตรีและคณะรัฐมนตรี พร้อมชี้แจงการจัดสรรงบประมาณต่อที่ประชุมสภาฯ เพื่อให้เกิดความโปร่งใสและชัดเจน ซึ่งจะพิจารณาในวาระที่ 1 ระหว่างวันที่ 31 พ.ค. – 2 มิ.ย. 64 นี้ โดยประชาชนสามารถติดตามและตรวจสอบการจัดทำงบประมาณและการใช้จ่ายเงินงบประมาณของรัฐได้